Налшык къалэр аргуэру япэ йощ
Хабзэ зэрыхъуауэ, «Урысейм и къалэ» щIыхьыцIэр къэхьыным теухуа зи чэзу урысейпсо интернет IэIэтыр ирагъэкIуэкI. ЗэкIэ Налшык къалэр яхэхуащ япэ увыпIищыр зыIыгъхэм.
«Урысейм и къалэ» интернет-проектыр къызэрагъэпэщащ лъэпкъхэм я зыужьыныгъэм, къэралым и тхыдэ-щэнхабзэ хъугъуэфIыгъуэхэр хъумэным хэлъхьэныгъэхэр хуащIын папщIэ. Ар къыхэзылъхьахэм я мурадыр хуэунэтIащ лъэпкъхэм я лъапIэныгъэхэр нэхъри ягъэбыдэну, Урысейм и къалэхэм я тхыдэм нэхъапэм яIа щIэупщIэр къагъэщIэрэщIэжыну, къэралым и цIыхухэм я щэнхабзэ, тхыдэ, архитектурэ фэеплъхэм пщIэ хуащIу, иригушхуэу къагъэхъуну.
IэIэтыр щокIуэкI «Город России. Национальный выбор» проектым и сайтым. Абы иджыпсту кърикIуа бжыгъэхэм ятепщIыхьмэ, Къэбэрдей-Балъкъэрым и къалащхьэр яхэхуащ 2020 гъэм къэралым и административнэ центрхэм я нэхъыфIу, я нэхъ дахэу, цIэрыIуэу къалъытэ къалищым. Ар и щыхьэтщ Налшык щыпсэу лъэпкъхэм я хабзэхэм, щIыналъэм къыдекIуэкI тхыдэ купщIафIэм, гъащIэ дахэм куэд зэрыдахьэхым. Республикэм щыпсэу, зи щIыналъэр фIыуэ зылъагъу е абы и хьэщIэхэм ящыщу гукъыдэж зиIэ дэтхэнэми хэлъхьэныгъэ тхухуэщIынущ Налшык а увыпIэ лъагэм къедмыгъэхыным икIи ди япэ ища къалитIыр къызэднэкIыным. ФIыуэ тлъагъу ди къалэр фIым я фIыжу къалъытэнымкIэ жэуаплыныгъэ къызэрытлъысыр зыхэзыщIэ псоми Iэмал диIэщ дызэкъуэувэу Налшык махуэ къэс зэ Iэ хуэтIэтыну.
Иджыпсту Севастополь япэ итщ. Абы папщIэ 122012-м Iэ яIэтащ. Смоленск и телъхьэщ цIыху 116959-рэ. Ещанэу щыт Налшык IэIэту 89883-рэ иIэщ.
Япэ ища къалэ 20-р Магас зэхуещIыж. Ставрополь къалэр зэкIэ 43-нэ увыпIэм щыIэщ, абы IэIэту 3773-рэ иIэщ. Черкесск къалэр 58-нэ увыпIэм щытщ, Владикавказ 73-нэщ, Мэхъэчкъалэ абы куэдкIэ къыкIэрыхуркъым. Грознэм 80-нэ увыпIэр зэкIэ лъагъэс.
Проектым ягъэхьащ къэралым и къалэ зэмылIэужьыгъуэхэм я тхыдэмрэ щэнхабзэмрэ теухуа тхыгъэ хьэлэмэтхэр, щIыпIэ дахэхэм, зыгъэпсэхупIэхэм, фэеплъхэм ухэзыгъэгъуазэхэр, сурэт телъыджэхэр щIыгъуу. ФфIэгъэщIэгъуэн къалэм теухуа тхыгъэ щIэщыгъуэхэр сайтым къызэрыщывгъуэтынум къыдэкIуэу, Iэмал фиIэщ фыздэщыIар къызэрыфщыхъуам ехьэлIа фи Iуэху еплъыкIэхэмкIэ цIыхухэм фадэгуэшэну.
ЦIыхубэ IэIэтым кърикIуахэр 2020 гъэм дыгъэгъазэм и 30-м зэхалъхьэжынущ. Абы ирихьэлIэу къагъэнэIуэнущ Урысейм и къалэхэм ящыщу тхыдэ, щэнхабзэ щIэин нэхъ телъыджэ къызыдэгъуэгурыкIуэр, лъэпкъ дамыгъэу цIыхубэм къалъытэну зыхуэфащэр. Проектым и фIыгъэкIэ Урысейм и къалэ нэхъыфIхэр щапхъэ хъуным и мызакъуэу, къэралымрэ абы и къалэхэмрэ яIэ щIэупщIэм хэхъуэнымкIэ къэщхьэпэнущ. Фигу къэдгъэкIыжынщи, нэгъабэ екIуэкIа «Урысейм и къалэ-2019» IэIэтым Налшык къалэм етIуанэ увыпIэр къыщихьащ. Чуваш Республикэм и щыхьэр Чебоксары къалэм бжьыпэр лъагъэсащ.
«Урысейм и къалэ-2020» проектыр гъэщIэгъуэн зыщыхъуа дэтхэнэри абы фызэрыхэтынум, фIыуэ флъагъу къалэр япэ зэривгъэщынум фызэрыхущIэкъунум шэч хэлъкъым. Дэращ зэлъытыжар Налшык къалэм и къэкIуэнымрэ абы и зыужьыныгъэмрэ зыхуэдэнур, Урысейм и мызакъуэу, дуней псом ар цIэрыIуэ щыхъуныр. IэIэтыр иджыри зэрекIуэкIыр, абы дэтхэнэми хэлъхьэныгъэ зэрытхухуэщIынур зыщыдгъэгъупщэркъым!
БжьыхьэлI Розэ.
